न आधार सुरक्षित, न कोविड ऐप, अब तो पीएफ अकाउंट से भी पैसे उड़ने लगे
CoWIN Database Leaked on Telegram भारत सरकार ने अब तक का सबसे बड़ा काम कोविड वैक्सिनेशन का किया है। दुनिया भर में सबसे ज़्यादा लोगों को कोविड टीका लगाने वाला भारत ही है।
भारत सरकार ने अब तक का सबसे बड़ा काम कोविड वैक्सिनेशन का किया है। दुनिया भर में सबसे ज़्यादा लोगों को कोविड टीका लगाने वाला भारत ही है। निश्चित रूप से कई लोग, हितैषी, रिश्तेदारों को हमने कोविड काल में खोया है लेकिन जल्द टीकाकरण के कारण कई लोगों की जान बची भी है। निश्चित ही भारत सरकार का यह सबसे बड़ा और साहसी काम गिना जाएगा।
लेकिन अब टीकाकरण के उसी कोविड पोर्टल से लोगों के डेटा चोरी की खबरें आ रही हैं। हालाँकि कोविड ऐप की सुरक्षा जाँच की जा रही है। इसके डेटा लीक होने में सरकार का कोई सीधा हाथ तो नहीं हो सकता लेकिन सावधानी जो बरतनी चाहिए, उसमें ज़रूर कोई ख़ामी रही होगी या हो सकता है कोई भीतर का व्यक्ति ही इस डेटा को बेच रहा हो!
दरअसल, कोविन ऐप में उन लोगों, जिन्होंने टीके लगवाए हैं, उनके आधार, पैन कॉर्ड, जन्म तारीख़ टीकाकरण सेंटर आदि की जानकारी है। यह सब लीक होने से लोगों की सुरक्षा को ख़तरा हो सकता है। निश्चित ही सरकार इस बारे में कोई न कोई उपाय कर ही रही होगी।
इसके पहले आधार कॉर्ड का डेटा लीक होने की खबरें भी आ चुकी हैं। ये गोपनीय जानकारियाँ क्यों और कैसे लीक हो जाती हैं, सरकार या उसका तंत्र समझ पाने की स्थिति में नहीं है। इसी वक्त खबर यह भी है कि कई लोगों के ईपीएफ अकाउंट से पैसे उड़ा लिए गए हैं। यह भी कहीं न कहीं डेटा लीक होने का ही दुष्परिणाम हो सकता है।
बताया जा रहा है जिन कर्मचारियों के ईपीएफ अकाउंट उनके बैंक अकाउंट से लिंक नहीं हैं, उन्हीं के पैसे उड़ाए जा रहे हैं। लोगों को चाहिए कि अपने पीएफ अकाउंट को तुरंत बैंक अकाउंट से जोड़ लें ताकि जो भी पैसा जब भी निकले वह उनके अकाउंट में ही जाए। किसी दूसरे के अकाउंट में नहीं।
कितना क्रूर होता है ये डेटा लीक। जो व्यक्ति जीवनभर नौकरी करके सारे खर्च उठाते हुए परिवार की ज़रूरतें करने में खुद ही पूरी तरह खर्च हो जाता है, उसके पास रिटायरमेंट के बाद का जीवन गुज़ारने के लिए एक पीएफ अकाउंट ही होता है जिससे थोड़ी ज़्यादा रक़म उसके हाथ में आती है। लेकिन इसे ही लोग उड़ाने लगे तो पीएफ पर से लोगों का भरोसा ही उठ जाएगा।
सेलेरी पर जीवन व्यतीत करने वालों के लिए पीएफ ही सबसे सुलभ, सुरक्षित माध्यम माना जाता है। इसकी सबसे बड़ी ख़ासियत यह है कि वेतन पाते वक्त यह पता भी नहीं चलता कि कुछ पैसा कट गया और यह धीरे-धीरे पीएफ अकाउंट में सेव होता रहता है। अगर यह भी सुरक्षित नहीं रहा तो क्या होगा? सरकार को इसकी सुरक्षा का कड़ा इंतज़ाम करना ही होगा।